Kuin kaksi kotkaa nuorta, voimakasta
Kuin kaksi kotkaa nuorta, voimakasta
 me aurinkoiden luokse ennetään
 ja ylös tästä maasta matalasta
 planeettileikkihin me lennetään.

 Ja niinkuin kaksi kaiken valtijasta
 äärettömyyksissä me liidetään,
 ja levähdetään lennostamme vasta,
 kun kaunehimpahan me kiidetään.

 Ja yllä maisen onnen, onnettuuden
 ja maisten riemujen ja huolien
 me aloitamme elämämme uuden

 ja elämämme laulun suloisen
 ja julistamme uuden jumaluuden,
 ja lemmestämme armas luomme sen.